CELEX: 52021PC0817
Language: hr
Date: 2021-12-16
Title: Prijedlog DIREKTIVE VIJEĆA o izmjeni Direktive 2008/118/EZ i Direktive 2020/262 (preinaka) u pogledu prodavaonica koje su izuzete od poreza na francuskom terminalu izravne veze ispod Engleskog kanala

EUROPSKA KOMISIJA
            Bruxelles, 16.12.2021.
            COM(2021) 817 final
            2021/0418(CNS)
            
            Prijedlog
            DIREKTIVE VIJEĆA
            o izmjeni Direktive 2008/118/EZ i Direktive 2020/262 (preinaka) u pogledu prodavaonica koje su izuzete od poreza na francuskom terminalu izravne veze ispod Engleskog kanala
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Ovim se prijedlogom, nakon povlačenja Ujedinjene Kraljevine iz Europske unije, u Direktivu o trošarinama
                  1
                ponovno uvodi ranija odredba Direktive 92/12/EEZ kojom se priznaje poseban status izravne veze ispod Engleskog kanala i sličnost njezine situacije sa situacijom luke. 
            
            
               Prijedlogom će se ponovno uspostaviti ranija odredba kojom se odobrava ponovno otvaranje prodavaonica izuzetih od poreza na francuskom terminalu izravne veze ispod Engleskog kanala, kao što je to konkretno slučaj u francuskim lukama Calais i Dunkirk te na britanskom terminalu izravne veze ispod Engleskog kanala (Folkestone).
            
            
               Izravna veza ispod Engleskog kanala je željeznički tunel s dvije cijevi ispod Engleskog kanala od Folkestonea (Kent, Ujedinjena Kraljevina) do Coquellesa (Pas-de-Calais, Francuska) sa servisnom tunelskom cijevi i terminalima za kontrolu ulaska tunel i izlaska iz tunela. Ima obilježja pomorske veze s graničnim kontrolama na dvama pristupnim terminalima izravne veze ispod Engleskog kanala.
            
            
               Direktivom 92/12/EEZ
                  2
                priznaje se poseban status izravne veze ispod Engleskog kanala i njezina se situacija izjednačava sa situacijom luke u pogledu sustava prodavaonica izuzetih od poreza. To je obrazloženo željom da se uzme u obzir ta nova veza između Francuske i Ujedinjene Kraljevine u usporedbi s trajektima kojima se osigurava morska veza te da se na taj način uspostave ravnopravni uvjeti između izravne veze ispod Engleskog kanala i pomorskih veza.
            
            
               Međutim, ta odredba nije prenesena kada je 1999. ukinuta prodaja izuzeta od poreza među državama članicama jer predmetne prodavaonice nisu pružale usluge putnicima koji putuju izvan fiskalnog područja Unije.
            
            
               Stoga su u skladu s postojećim pravilima iz Direktive o trošarinama prodavaonice izuzete od poreza dopuštene samo u zračnim lukama i lukama Unije za prodaju putnicima čije je odredište izvan fiskalnog područja Unije. To je opravdano kako bi se izbjegla utaja poreza i zlouporaba
                  3
               . 
            
            
               Nakon povlačenja Ujedinjene Kraljevine iz Europske unije 31. prosinca 2020. izravna veza ispod Engleskog kanala postala je prekogranična veza između Unije i treće zemlje. Kako je dopušteno Direktivom o trošarinama, trajektna društva ponovno su uvela prodaju izuzetu od poreza na brodovima tijekom putovanja morem u Ujedinjenu Kraljevinu. Prodavaonice izuzete od poreza otvorene su i u lukama Calais i Dunkirk. Nadalje, Ujedinjena Kraljevina već je izdala odobrenje za prodavaonicu na svojem terminalu izravne veze ispod Engleskog kanala u Folkestoneu. Međutim, u skladu s postojećim pravilima na francuskom terminalu izravne veze ispod Engleskog kanala ne smiju se otvoriti prodavaonice izuzete od poreza.
            
            
               Prijedlogom se putnicima koji se koriste izravnom vezom ispod Engleskog kanala od Francuske do Ujedinjene Kraljevine namjeravaju osigurati pogodnosti kupovine izuzete od poreza usporedive s onima za putnike koji putuju morem iz države članice u treću zemlju. 
            
            
               Putnici koji putuju izravnom vezom ispod Engleskog kanala u istom su položaju kao i putnici u pomorskom prometu koji napuštaju fiskalno područje Unije. Nakon što se putnici koji putuju izravnom vezom ispod Engleskog kanala prijave za svoje putovanje i uđu u terminal s prodavaonicama izuzetima od poreza bili bi u sličnom položaju kao i putnici u luci u smislu da moraju nastaviti putovanje u treću zemlju. 
            
            
               Terminal izravne veze ispod Engleskog kanala nije usporediv sa željezničkim terminalom jer na tom terminalu nema zaustavljanja vlaka, nego je prijevoz s tog terminala dostupan samo vozilima, a ne i pješacima. Putnici koji putuju izravnom vezom ispod Engleskog kanala ne mogu izaći dok ne stignu na odredište. Stoga bi rizik od toga da se putnici ne pridržavaju pravila o izuzećima od trošarina i poreza, a time i opterećenje kontrola za carinska tijela, bio ograničen i sličan riziku za osobe koje putuju brodom ili zrakoplovom.
            
            
               •Dosljednost s postojećim odredbama politike u tom području
            
            
               Na temelju važećih pravila, situacije u kojima je dopuštena prodaja izuzeta od poreza putnicima koji napuštaju područje Unije jasno su određene kako ne bi došlo do utaja i zlouporabe. Terminal izravne veze ispod Engleskog kanala ima obilježja luke i izravno je povezan s lukom Calais. Obje infrastrukture omogućuju prelazak mora pod istim uvjetima.
            
            
               
                  Odredište putnika je isključivo treća zemlja i lakše je provjeriti količinu robe oslobođene od poreza koju je putnik kupio. Stoga je rizik od prijevare ograničen, posebno rizik da putnici kupuju robu oslobođenu od poreza bez izlaska iz Unije.
               
            
            
               •Dosljednost u odnosu na druge politike Unije
            
            
               
                  Mjerom se poštuje pravilno funkcioniranje jedinstvenog tržišta i potreba za osiguravanjem poštenog tržišnog natjecanja. Njome će se smanjiti različito postupanje između izravne veze ispod Engleskog kanala i luka Calais i Dunkirk te između francuskog (Coquelles) i britanskog terminala (Folkestone) tog podmorskog tunela, za koje bi se u smislu Direktive o trošarinama moglo smatrati da se nalaze u sličnoj pravnoj i činjeničnoj situaciji. Nadalje, prijevoz putnika izravnom vezom ispod Engleskog kanala natječe se na istom relevantnom tržištu kao i pomorski promet. Ponovno uvođenje posebnog statusa odnosi se isključivo na francuski terminal (Coquelles) izravne veze ispod Engleskog kanala, a ne na željezničke terminale. S obzirom na to, mjera neće dovesti do neopravdanog narušavanja tržišnog natjecanja ili ometanja funkcioniranja jedinstvenog tržišta. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
         
         
            
               •Pravna osnova
            
            
               Predloženom direktivom izmjenjuje se Direktiva o trošarinama na temelju članka 113. Ugovora o funkcioniranju Europske unije (UFEU). U toj se odredbi predviđa da Vijeće jednoglasno i nakon savjetovanja s Europskim parlamentom i Europskim gospodarskim i socijalnim odborom u skladu s posebnim zakonodavnim postupkom donosi odredbe radi usklađivanja pravila država članica u području neizravnog oporezivanja. 
            
            
               •Supsidijarnost (za neisključivu nadležnost) 
            
            
               
                  Područje neizravnog oporezivanja obuhvaćeno člankom 113. UFEU-a samo po sebi nije u isključivoj nadležnosti Europske unije u smislu članka 3. UFEU-a.
               
            
            
               Međutim, u skladu s člankom 14. Direktive 2008/118, prodavaonice izuzete od poreza dopuštene su samo u zračnim lukama i lukama Unije za prodaju putnicima čije je odredište izvan fiskalnog područja Unije.
            
            
               
                  Stoga se otvaranje prodavaonica izuzetih od poreza u francuskom terminalu (Coquelles) izravne veze ispod Engleskog kanala može odobriti samo izmjenom Direktive 2008/118. 
               
            
            
               •Proporcionalnost
            
            
               Prijedlog je u skladu s načelom proporcionalnosti jer ne prelazi ono što je potrebno za ostvarivanje ciljeva Ugovora u pogledu neometanog funkcioniranja jedinstvenog tržišta. 
            
            
               •Odabir instrumenta
            
            
               Cilj je Prijedloga direktive izmjena Direktive o trošarinama.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               Ovaj je prijedlog tehnička izmjena pravila o prodavaonicama izuzetima od poreza i kao takav ne predstavlja novu politiku ili bitnu izmjenu postojeće politike. 
            
            
               To je izravna posljedica povlačenja Ujedinjene Kraljevine iz Europske unije i činjenice da je izravna veza ispod Engleskog kanala postala prekogranična veza između treće zemlje i Unije.
            
            
               Ovim se prijedlogom ponovno uspostavlja ranija odredba
                  4
                kojom je dopušteno poslovanje prodavaonica izuzetih od poreza na terminalima izravne veze ispod Engleskog kanala. Cilj te odredbe objašnjen je u izvješću Komisije iz 1996. o sustavima kontrole dobavljača koje primjenjuju države članice: „Kako bi se osiguralo jednako postupanje s trajektima, Vijeće je odobrilo i izuzete isporuke robe u bilo kojem od dvaju terminala tunela ispod Engleskog kanala”.
            
            
               Općenito govoreći, nema znatnih gospodarskih učinaka na jedinstveno tržište jer će odredba biti ograničena na francuski terminal izravne veze ispod Engleskog kanala pa će se primjenjivati samo na jedno prodajno mjesto. Mogućnost gubitka prihoda od poreza bit će vrlo ograničena.
            
            
               Naime, terminal izravne veze ispod Engleskog kanala nije usporediv sa željezničkim terminalom jer nije dostupan pješacima, nego samo vozilima. Osobe koje putuju izravnom vezom ispod Engleskog kanala ne mogu se kretati onoliko često i slobodno u usporedbi s osobama koje putuju kopnom. Rizik od prijevare je ograničen.
            
            
               Nadalje, situacija s izravnom vezom ispod Engleskog kanala jedinstvena je u Europi jer je riječ o tunelu ispod mora između države članice EU-a i treće zemlje.
            
            
               Stoga se ni procjena učinka ni javno savjetovanje nisu smatrali potrebnima.
            
            
               4.UTJECAJ NA PRORAČUN
            
            
               Trošarine nisu izvor vlastitih sredstava. Stoga prijedlog nema nikakvog utjecaja na proračun Unije.
            
         
         
            
               5.DRUGI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Nije potreban plan provedbe. Ovim se prijedlogom u Direktivu o trošarinama ponovno uvodi ranija odredba iz Direktive 92/12/EEZ kojom se priznaje poseban status izravne veze ispod Engleskog kanala i situacija te veze izjednačava s onom luke ili zračne luke. Mjera neće imati znatnih gospodarskih učinaka na jedinstveno tržište jer će biti ograničena na francuski terminal izravne veze ispod Engleskog kanala.
               
            
            
               2021/0418 (CNS)
            
            
               Prijedlog
            
            
               DIREKTIVE VIJEĆA
            
            
               o izmjeni Direktive 2008/118/EZ i Direktive 2020/262 (preinaka) u pogledu prodavaonica koje su izuzete od poreza na francuskom terminalu izravne veze ispod Engleskog kanala
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 113.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europskog parlamenta
                  5
               ,
            
            
               uzimajući u obzir mišljenje Europskoga gospodarskog i socijalnog odbora
                  6
               , 
            
            
               u skladu s posebnim zakonodavnim postupkom,
            
            
               budući da:
            
            
               (1)Člankom 14. stavkom 1. Direktive Vijeća 2008/118/EZ
                  7
                državama članicama dopušta se da oslobode od plaćanja trošarine trošarinsku robu koja se isporučuje u izdvojenim prodajnim mjestima carinskih skladišta koja se nalaze u zračnim lukama i lukama Unije za prodaju putnicima s odredištem u trećoj zemlji.
            
            
               (2)Izravna veza ispod Engleskog kanala je željeznički tunel s dvije cijevi ispod Engleskog kanala od Folkestonea (Kent, Ujedinjena Kraljevina) do Coquellesa (Pas-de-Calais, Francuska). Ima i servisnu tunelsku cijev i terminale na oba kraja za kontrolu ulaska u tunel i izlaska iz tunela. Ima obilježja pomorske veze s graničnim kontrolama na dvama pristupnim terminalima. Obje infrastrukture omogućuju prelazak mora pod istim uvjetima. 
            
            
               (3)Terminal izravne veze ispod Engleskog kanala stoga bi se trebao smatrati istovjetnim luci u smislu članka 14. Direktive Vijeća 2008/118/EZ. 
            
            
               (4)Zbog povlačenja Ujedinjene Kraljevine iz Unije koje je dovelo do otvaranja prodavaonica koje su izuzete od poreza, konkretno u lukama Calais i Dunkirk, kao i na terminalu izravne veze ispod Engleskog kanala u Folkestoneu (Ujedinjena Kraljevina), primjereno je odobriti otvaranje prodavaonica koje su izuzete od poreza na terminalu izravne veze ispod Engleskog kanala u Coquellesu (Francuska).
            
            
               (5)S obzirom na to da putnici koji putuju izravnom vezom ispod Engleskog kanala ne mogu izaći dok ne stignu na odredište, rizik od toga da se putnici ne pridržavaju pravila o izuzećima od trošarina i poreza, a time i opterećenje kontrola za carinska tijela, bio bi ograničen. Međutim, kako bi se spriječila utaja, izbjegavanje ili zlouporaba, Francuska poduzima potrebne mjere nadzora kako bi osigurala pravilnu primjenu izuzeća od poreza u prodavaonicama koje su izuzete od poreza na francuskom terminalu u Coquellesu.
            
         
         
            
               (6)S obzirom na to da se Direktivom Vijeća (EU) 2020/262
                  8
                stavlja izvan snage i zamjenjuje Direktiva 2008/118/EEZ s učinkom od 13. veljače 2023., trebalo bi izmijeniti i odgovarajuću odredbu Direktive (EU) 2020/262.
            
            
               (7)Direktive 2008/118/EU i (EU) 2020/262 trebalo bi stoga na odgovarajući način izmijeniti,
            
            
               DONIJELO JE OVU DIREKTIVU:
            
            
               Članak 1.
            
            
               Izmjena Direktive 2008/118/EZ
            
            
               Članak 14. Direktive 2008/118/EZ mijenja se kako slijedi:
            
            
               (1)umeće se sljedeći stavak 1.a:
            
            
               „1.a. Izuzeće iz stavka 1. primjenjuje se i na proizvode koje izdvojena prodajna mjesta carinskih skladišta na francuskom terminalu izravne veze ispod Engleskog kanala u Coquellesu isporučuju putnicima s važećim prijevoznim ispravama za putovanje u Ujedinjenu Kraljevinu izravnom vezom ispod Engleskog kanala.”;
            
            
               (2)stavak 3. zamjenjuje se sljedećim:
            
            
               „3. Države članice poduzimaju potrebne mjere kako bi osigurale da se oslobođenja iz stavaka 1., 1.a i 2. primjenjuju tako da se spriječe moguće utaje, izbjegavanja ili zlouporabe.
            
            
               Članak 2.
            
            
               Izmjena Direktive (EU) 2020/262
            
            
               Članak 13. Direktive (EU) 2020/262 mijenja se kako slijedi:
            
            
               (1)umeće se sljedeći stavak 1.a:
            
            
               „1.a. Izuzeće iz stavka 1. primjenjuje se i na proizvode koje prodavaonice koje su izuzete od poreza na francuskom terminalu izravne veze ispod Engleskog kanala u Coquellesu isporučuju putnicima s važećim prijevoznim ispravama za putovanje u Ujedinjenu Kraljevinu izravnom vezom ispod Engleskog kanala.”;
            
            
               (2)stavak 3. zamjenjuje se sljedećim:
            
            
               „3. Države članice poduzimaju potrebne mjere kako bi osigurale da se oslobođenja iz stavaka 1., 1.a i 2. primjenjuju tako da se spriječe moguće utaje, izbjegavanja ili zlouporabe.
            
            
               Članak 3.
            
            
               Ako država članica odluči primijeniti izuzeće predviđeno člankom 14. stavkom 1. Direktive 2008/118/EZ u skladu s člankom  1. ove Direktive ili izuzeće predviđeno u članku 13. stavku 1. Direktive 2020/262 u skladu s člankom 2. ove Direktive, te donese zakone i druge propise potrebne za provedbu ove Direktive, ona odmah dostavlja Komisiji tekst tih odredaba.  
            
            
               Kada država članica donosi te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Država članica određuje način tog upućivanja.
            
         
         
            
               Članak 4.
            
            
               Ova Direktiva stupa na snagu dvadesetog dana od dana objave u Službenom listu Europske unije.
            
            
               Članak 5.
            
            
               Ova je Direktiva upućena državama članicama.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Direktiva Vijeća 2008/118/EZ od 16. prosinca 2008. o općim aranžmanima za trošarine i o stavljanju izvan snage Direktive 92/12/EEZ (SL L 9, 14.1.2009., str. 12.), koja je stavljena izvan snage i zamijenjena Direktivom 2020/262 koja će stupiti na snagu 13. veljače 2023.
               
               
                  
                     (2)
                  
                        Direktiva Vijeća 92/12/EEZ od 25. veljače 1992. o općim aranžmanima za proizvode koji podliježu trošarinama, te o posjedovanju, kretanju i praćenju takvih proizvoda (SL L 76, 23.3.1992., str. 1).
               
               
                  
                     (3)
                  
                        Uvodna izjava 14. Direktive Vijeća 2008/118/EZ.
               
               
                  
                     (4)
                  
                        Članak 28. Direktive Vijeća 92/12/EEZ.
               
               
                  
                     (5)
                  
                        SL C , , str. 
               
               
                  
                     (6)
                  
                        SL C , , str. .
               
               
                  
                     (7)
                  
                        Direktiva Vijeća 2008/118/EZ od 16. prosinca 2008. o općim aranžmanima za trošarine i o stavljanju izvan snage Direktive 92/12/EEZ (SL L 9, 14.1.2009., str. 12.)
               
               
                  
                     (8)
                  
                        Direktiva Vijeća (EU) 2020/262 od 19. prosinca 2019. o općim aranžmanima za trošarine (SL L 58, 27.2.2020., str. 4.).